ནམ་རྒྱུན་གྲྭ་ཕྲུག་རྣམས་ཁྱིམ་ལ་འོངས་ནས་ཉིན་འགར་བསྡད་དེ་ཕྱིར་དགོན་པར་འགྲོ་ལ།དེ་དུས་ནང་མི་ཞིག་གིས་བསྐྱལ་ནས་འགྲོ་བ་རེད།ང་དགོན་པར་ཞུགས་དུས་ཨ་མ་ནད་མནར་གྱིས་ཉལ་སར་ལྷུང་ཡོད་པས།ཨ་མས་ང་དགོན་པ་རུ་ཇི་ལྟར་བསྡད་ཡོད་པ་མིག་གིས་གཏན་ནས་མཐོང་མྱོང་ཡོད་པ་མ་རེད།གྲྭ་ཕྲུག་གཞན་རྣམས་ཨ་མས་བསྐྱལ་ནས་འགྲོ་བ་མཐོང་དུས།ཨ་ཅག་གིས་སྐྱོ་ཉམས་ཆེན་པོའི་སྒོ་ནས་ཁོ་ཚོ་ནང་བཞིན།ཁྱོད་ལའང་བསྐྱལ་ནས་འགྲོ་བའི་ཨ་མ་ཞིག་ཡོད་ན་ཅི་མ་རུང་།ཞེས་བརྗོད་ཅིང་མིག་མཐར་མཆི་མ་འཁོར།ཡིན་ནའང་།སྐབས་དེར་ངས་ཨ་ཅག་གི་སེམས་ཚོར་ཆ་ཚང་བ་རྟོགས་ཐུབ་མེད།